Ma vas oor baba se steekdood | Maroela Media
Ma vas oor baba se steekdood
Argieffoto bloot ter illustrasie, (Foto: Unsplash)
'n Ma wat glo verantwoordelik is vir haar eenjarige babadogtertjie se dood oor die naweek, sal Maandag in die Taung-landdroshof in Noordwes op 'n aanklag van moord verskyn.
Die 28-jarige vrou het Vrydag glo die huis met haar babadogtertjie verlaat en later sonder die kind teruggekeer.
Kol. Adéle Myburgh, polisiewoordvoerder, sê die baba se grootouers het Vrydag laataand 'n klag by die polisie ingedien nadat die ma vroeër die aand met hul kleinkind by die huis in Dryharts weg is en later alleen teruggekeer het. Die grootouers het die ma gepols oor waar die kind is, maar sy kon glo nie 'n verklaring gee nie.
'n Ondersoek is van stapel gestuur en die babalykie is Saterdagmiddag in 'n oop, bosagtige gebied gevind.
Die baba het 'n steekwond aan haar nek gehad. Paramedici het die kind op die toneel dood verklaar en die ma is dadelik in hegtenis geneem.
"Die provinsiale polisiekommissaris, lt.genl. Sello Kwena, het die grootouers bedank dat hulle die voorval vinnig aangemeld en saam met die polisie gewerk het om te verseker dat die baba se ma aangekeer word," sê Myburgh.
Afskuwelik! Watse monster doen dit aan jou baba? Dis hierdie tipe wat verhoed moet word om swanger te raak
Onmenslik. Hoe op aarde kan jy jou eie kind soveel leed aandoen en lewetjie neem. Mag sy haar regmatige straf uitdien vir haar optrede.
Hoe uiters, uiters hartseer en tragies. Post-natale depressie, armoede, so baie ander dinge wat kon aanleiding gegee het tot hierdie vrou se desperate daad. So jammer vir haar en familie.